
1. As Médulas 

O solpor alumea timidamente as terras das Médulas, situadas no Bierzo e outrora parte da antiga Gallaecia. A luz solar, que está a remitir a toda velocidade, acariña unha chea de montículos vermellos de diferentes tamaños e de formas caprichosas. Unha paisaxe ben peculiar, esculpida por unha intensa actividade mineira levada a cabo na época romana. A explotación aurífera máis importante de todo o Imperio.

—Eu alucino! —di FORNEL4—. O que montaron os romanos para extraer ouro!

—Dirás o que desmontaron! —matiza FORM4IL—. Demoleron montañas enteiras! Á vista está!

FORNEL4 asente mentres FORM4IL admira aquela especie de xigantes vermellos que parecen observalos. FORMOS4 e FORX4N camiñan uns metros por diante deles.

—Estase estupendamente de vacacións —fala con FORX4N a xefa das FORMIG4S—. Mereciamos un descanso despois de tantas peripecias.

—Pois a min gústame máis a acción —recoñece o forzudo da brigada.

—Meu benquerido FORX4N, hai que aproveitar que Paumao nos deu un respiro.

[image: Dibujo en blanco y negro que muestra figuras estilizadas caminando por un sendero.]

—Chegará un día en que terei entre as mans ese científico de marras! —FORX4N ponse rubio de ira. 

—Esquéceo e reláxate —sorrí FORMOS4.

As FORMIG4S pasean devagar, agora por unha senda, agora por outro dos múltiples vieiros que transcorren polo corazón desta antiga explotación de ouro romana. 

—Tes toda a razón, xefa —afirma FORM4IL—. Estas vacacións veñen de marabilla. Polo menos a min.

—Si! E mañá camiñaremos máis —di FORMOS4, que escoitou o informático—. Por hoxe xa está ben. En canto acabemos esta andaina, imos para a furgoneta. Ademais, en breve non se verá nada. Nesta época do ano os días son curtos.

—Si, e eu teño fame! —exclama FORX4N.

As FORMIG4S chegan amodo ao seu cuartel xeral, unha furgoneta multifunción que serve tanto para as súas investigacións máis complicadas como para os momentos de lecer. Aínda que por fóra aparenta ser unha furgoneta normal e corrente, por dentro a cousa cambia. Combina, froito da aplicación da tecnoloxía máis avanzada, un medio de transporte para desprazarse con facilidade onde faga falta, unha casa con todas as comodidades imaxinables e o máis moderno laboratorio, alimentado con placas fotovoltaicas.

—Que día é hoxe? —pregunta FORX4N antes de abrir a porta da furgoneta, cortando o paso ás súas compañeiras.

—Nin o sei nin me importa. Cando estou de vacacións dáme igual! —responde FORNEL4.

—Estamos a 31 de outubro —intervén FORM4IL despois de consultalo na súa inseparable tablet.

—E logo? —insiste FORX4N.

—E logo, que? Non sexas pesado e déixanos entrar —rosma FORNEL4.

—É a NOITE DE SAMAÍN! —di FORMOS4.

—Mira ti que lista é a nosa xefa! —alégrase FORX4N—. A noite dos mortos!!!!

UUUUUUUUUUuuUUU!!!!!

—Deixa de facer parvadas e saca do medio —FORNEL4 aparta o forzudo da brigada con cariño e entra na furgoneta—. Mi madriña!!!! —exclama deseguido—. Isto está cheo de arañeiras, cabazas con ollos e boca, e candeas prendidas!

—Meu FORX4N, por iso estabas tan misterioso esta tarde e dixeches que nos adiantásemos, que xa nos collerías —lembra FORMOS4 mentres accede ao interior.

FORM4IL e o forzudo da brigada tamén entran.

—Gústavos? —pregunta FORX4N cun sorriso pintado nos beizos.

—Non está mal —recoñece FORNEL4.

—A noite dos mortos!!!! —retruca o forzudo.

UUUUUUUUUUUU!!!!!

FORNEL4 acaba rindo. FORM4IL pon a mesa e FORX4N, todo contento, empeza a preparar un dos seus pratos favoritos: pulgóns ao allo. 

—Estarán listos nun airiño. E para a sobremesa asarei castañas! —anuncia mentres corta os allos.

Fóra xa é noite. A furgoneta está estacionada nun recuncho dun grande aparcadoiro que hai na entrada da poboación das Médulas. Non se ve ningún vehículo máis. Vai friaxe e o ceo está bastante limpo. Unha lúa minguante insinúase tras dunhas discretas nubes.

De súpeto, o interior da furgoneta aluméase por mor dunha luz que asemella un lóstrego moi intenso e que provén do exterior. Aquilo dura tres ou catro segundos.

[image: Ilustración en blanco y negro de una escena cómica donde cuatro personajes de aspecto caricaturesco viajan en un vehículo. ]

—Que foi iso? —fala FORMOS4 con cara de interrogante.

A xefa das FORMIG4S mira para FORM4IL.

Outra vez o lóstrego. Desta volta dura uns dez segundos.

O informático empeza a pescudar na súa tablet.

—A ver se atopo información usando o ESPERIOMETRO LUMÍNICO RADIANTE FARASCIANO —di en voz baixa sen deixar de mirar para o seu trebello—. Non sei se haberá algún indicador que me poida levar á orixe desta fonte lumínica. Porque está claro que este estraño lóstrego non provén do ceo. Non hai nubes de tormenta nun perímetro moi moi amplo.

FORX4N e FORNEL4 están asomados a unha das fiestras da furgoneta.

—Isto está máis escuro ca a boca dun lobo —apunta FORNEL4.

O lóstrego misterioso recunca. Agora durante medio minuto.

—Nada. Non atopo ningunha pista sobre a súa orixe —afirma FORM4IL con ollos de frustración.

—Vou ir ver! —resolve FORMOS4—. Vós quedade aquí e non fagades nada ata que volo diga eu —engade con voz firme.

A xefa das FORMIG4S sae resolta ao exterior. FORNEL4 e FORX4N observan como se adentra aos poucos na escuridade.

Outro relampo, pero desta vez máis intenso, que parece concentrarse ao redor de FORMOS4.

—Que é iso? Velo? —dille FORX4N a FORNEL4. 

A luz é tan intensa e cegadora que case anula a vista, e custa bastante distinguir ben as cousas.

—Esas siluetas! —insiste FORX4N–. Esas sombras con sudarios e carrapuchas que levan canda elas a FORMOS4! Son como espectros, e parece que a xefa está a aboiar no aire! Temos que ir axudala!

—Agarda un intre! —ordena FORNEL4—. Xefa, xefa, estás aí? —fálalle a FORMOS4 a través do sistema de comunicación das antenas—. Xefa, contesta!!!

As FORMIG4S, grazas a un dispositivo especial que levan instalado dentro das antenas, poden comunicarse entre elas aínda que estean a centos de quilómetros de distancia.

FORMOS4 non responde.

O misterioso lóstrego remite, por fin. FORNEL4 sae ás carreiras e chega ata onde hai tan só uns segundos se desenvolvera a escena daquelas estrañas figuras transportando a xefa das FORMIG4S.

Nin rastro dela.

—XEFAAAAAAAAA!!!! —berra FORNEL4 un tanto desolada.

2. O Escaravello Branco 

Cando FORNEL4 volve á furgoneta, FORM4IL insiste coa súa pescuda na tablet para atopar unha pista, por pequena que sexa. FORX4N concentra a mirada na trémula chama que hai no interior dunha das cabazas coas que decorou o interior do vehículo.

A luz que emiten as candeas rebota nas paredes das diferentes cabazas e tinxe dun laranxa moi agradable o ambiente.

—Seguro que é cousa da SANTA COMPAÑA, espectros encarrapuchados e con longos sudarios —afirma FORX4N.

FORNEL4 mira para el.

—Non sigas por aí! —advírtelle—. Estamos no mundo real. Non veñas con trécolas de seres que non existen…

—Nunha noite coma esta todo é posible —insiste FORX4N.

—Basta xa, por favor! —enfádase FORNEL4.

O forzudo cala e faise un silencio mesto que se pode cortar cun coitelo. 

O silencio é interrompido de socato por unha voz:

«Seguide o Escaravello Branco!»

Aquela voz provén da cabaza que está a mirar FORX4N.

—Veña! E que me dis agora? —fala todo chufón o forzudo da brigada—. Oíchelo tan ben coma min!

FORNEL4 acena con sorpresa.

A cabaza fala de novo:

«Seguide o Escaravello Branco!»

Entón a candea que hai no seu interior apágase e a cabaza podrece de vez diante das FORMIG4S.

FORNEL4 queda estupefacta. FORX4N sorrí.

—Velaquí a pista. Tiremos do fío —di o forzudo.

—Detecto un movemento no exterior —anuncia FORM4IL—. Activei o radar de proximidade e estou recibindo un sinal. Trátase…

—… dun Escaravello Branco! —remata a frase FORX4N.

—E ti como sabes iso? —pregunta o informático—. Eu ía dicir que parece algo que non acabo de identificar, non podo afirmar exactamente que se trate de… 

—Homeeeeee! —interrómpeo o forzudo—. Sinxelo! Acaba de dicírnolo a nosa amiga cabaza. Dous máis dous son catro… Vamos, logo!

[image: Ilustración en blanco y negro que forma parte de una narración donde los protagonistas siguen a un escarabajo misterioso.]

FORX4N lisca axiña da furgoneta. FORNEL4 e FORM4IL saen tras el. E, efectivamente, diante deles, a uns poucos metros de distancia, descobren un Escaravello Branco que viste chaleco e que leva canda el unha bóla formada por multitude de reloxos. Nese momento está detido consultando con certo nerviosismo un dos reloxos.

—Ai, ai! Ai, ai, ai! Que tarde se me fai! —fala o Escaravello.

Sen máis, bota a correr a fume de carozo.

—Vamos tras el! —berra FORX4N.

A pesar de que é complicado ver algo naquela escuridade, o Escaravello avanza con paso decidido. Parece coñecer o camiño mellor ca a palma da man. As FORMIG4S non o perden de vista e mantéñense a unha distancia prudencial para non asustalo. 

FORM4IL consulta de cando en vez na tablet a ruta que están seguindo e que, agora, é a mesma que eles percorreran pola tarde, pero en sentido inverso: a senda das Valiñas.

Envoltos na negrura, os grandes montículos rubios aparentan formas de pantasmas silandeiras que vagan por aquela zona desde tempos remotos. 

[image: Ilustración en blanco y negro que muestra una escena de persecución.]

—Quen o ía dicir! —fala FORX4N—. Parece que imos vivir unha noite de mortos como é debido!

FORNEL4 fai un esforzo por conterse.

—Concentrémonos en non perder de vista o Escaravello Branco —limítase a dicir.

—Estamos collendo unha desviación, unha variante que leva directamente ao miradoiro de Orellán —anuncia FORM4IL.

A pista empeza a empinarse bastante, mais o Escaravello non baixa o ritmo e segue adiante sen desfalecer. 

En menos de cinco minutos remata a subida e o Escaravello Branco detense un intre para consultar un dos reloxos da bóla. Despois bota a correr outra vez. 

—Por que terá tanta présa? Parece angustiado —di FORX4N.

—Coido que ao final vou ter que darche a razón —recoñece FORMOS4 ante as evidencias—. Isto xa non se parece nadiña ao mundo real. Non sei, é como se estivésemos vivindo dentro dun conto… Este Escaravello Branco con chaleco, todo nervioso, recórdame a historia de Alicia no país das marabillas… 

—Marabilloso!!! —exclama FORX4N.

—Ti di o que queiras, pero o certo é que FORMOS4 está en perigo. E temos que atopala! —aprema FORNEL4.

[image: Ilustración en blanco y negro que muestra a tres personajes con expresiones animadas conversando.]

—Seino ben. Por iso imos tras deste Escaravello —fala con tranquilidade o forzudo da brigada.

—Calade un momento e escoitádeme! —reclama a atención FORM4IL—. Estamos indo cara ao acceso da galería de Orellán, vestixio da explotación romana: un antigo conduto no interior da montaña por onde os romanos metían auga a presión para facela estoupar e extraer o ouro.

Alleo ás explicacións do informático, o Escaravello entra naquela galería. As FORMIG4S tamén.

Alí dentro a escuridade é absoluta.

—Por onde se meteu? —pregunta FORMOS4.

FORM4IL consulta a súa tablet, para ver se atopa o rastro.

—Nada! —di.

—Ai, ai! Ai, ai! Que tarde se me fai! —óese falar ao lonxe o Escaravello Branco.

—Sigamos! Só hai un camiño! —di FORX4N.

—Con coidado, e mirade onde pisades! —advirte FORM4IL—. Non sei, teño a sensación de que vai pasar unha desgraza… Non me fagades moito caso, pero…

As tres FORMIG4S percorren medio cento de metros ás apalpadas e, despois de tropezar máis do que quixesen, chegan a unha bifurcación.

—E agora? —pregunta FORNEL4.

—Pareceume oír o Escaravello por este corredor da esquerda —di FORX4N.

FORM4IL, como hai un anaco, tampouco pode axudar coa súa tablet.

—Imos pola esquerda, logo! —decide FORX4N.

As FORMIG4S avanzan cautelosas, un paso, dous pasos e, nada máis dar o terceiro, sen poder evitalo, caen polo que semella ser un pozo moi moi moi profundo.

[image: Ilustración en blanco y negro que muestra figuras cayendo en espiral por lo que parece ser un pozo o túnel.]

